Ալեքսեյ Չադով

Ալեքսեյ Ալեքսանդրովիչ Չադով (ռուս.՝ Алексей Александрович Чадов, սեպտեմբերի 2, 1981(1981-09-02), Solntsevo, Մոսկվայի մարզ, ՌԽՖՍՀ, ԽՍՀՄ), կինոյի և թատրոնի ռուս դերասան, Անդրեյ Չադովի կրտսեր եղբայրը։


== Կենսագրություն ==
Ալեքսեյ Չադովը ծնվել է Մոսկվայի ծայրամասում՝ Սոլնցևոյում։ Երբ նա եղել է հինգ տարեկան, մահացել է հայրը։ Անդրեյ և Ալեքսեյ Չադովներին դաստիարակել է նրանց մայրը՝ Գալինա Պետրովնան, որը կապ չի ունեցել կինոաշխարհի հետ։ Դպրոցում սովորելու տարիներին հաճախել է մանկական թատերական խմբակ։ Նրա առաջին դերը եղել է ճագարի դերը Եվգենի Շվարցի «Կարմիր գլխարկ» հեքիաթում։ Ալեքսեյ Չադովի առաջին դերը եղել է աննշան, սակայն դրա համար սկսնակ դերասանն արժանացել է «Դափնեկիր» (ռուս.՝ «Лауреат») մրցանակի, ինչպես նաև ստացել է Անթալիայի ուղեգիր։
Դպրոցն ավարտելուց հետո Ալեքսեյ Չադովն ընդունվել է Մ. Շչեպկինի անվան թատերական ուսումնարան, որտեղ սովորել է Վլադիմիր Սելեզնյովի կուրսում։ 2003 թվականին եղբոր՝ Անդրեյ Չադովի հետ ավարտել է Մ. Շչեպկինի անվան թատերական բարձրագույն ուսումնարանը։ Արդեն ուսանողական տարիներին Ալեքսեյ Չադովն սկսել է իր կինոկարիերան։


=== Կարիերա ===
Առաջին ֆիլմը, որում նկարահանվել է Ալեքսեյ Չադովը, եղել է ռեժիսոր Ալեքսեյ Բալաբանովի «Պատերազմ» կինոնկարը (2002): Ֆիլմի էկրան բարձրանալուց հետո Ալեքսեյ Չադովն արժանացել է մեծ ճանաչման։ Այդ դերի համար նա ստացել է Մոնրեալի միջազգային կինոփառատոնի մրցանակ «Լավագույն դերասան» անվանակարգում։ «Պատերազմ» ֆիլմի շնորհիվ Ալեքսեյ Չադովն արժանանում է ռեժիսորների ուշադրությանը։ Շուտով նա նկարահանվում է Վյաչեսլավ Նիկիֆորովի «Անանուն բարձունքի վրա» (ռուս.՝ «На безымянной высоте») ֆիլմում՝ կատարելով Կոլյա Մալախովի դերը։
2003 թվականին Ալեքսեյ Չադովը ռեժիսոր Անդրեյ Պրոշկինի կողմից հրավիրվել է «Թիթեռների խաղերը» (ռուս.՝ «Игры мотыльков») ֆիլմում կատարելու Կոստյա Զոտիկովի գլխավոր դերը։ 2004 թվականին Ալեքսեյ Չադովը կատարել է վամպիր Կոստյայի դերը Թիմուր Բեկմամբետովի «Գիշերային պահակախումբ» (ռուս.՝ «Ночной дозор») բլոքբաստերում։ 2005 թվականին Ալեքսանդր Վելեդինսկին հրավիրում է Ալեքսեյ Չադովին՝ կատարելու հոգևորականի դերը «Կենդանի» (ռուս.՝ «Живой», նախնական անվանումը՝ «Ինչպիսին մենք չենք լինի», ռուս.՝ «Какими мы не будем») ֆիլմում։ Այդ ֆիլմում նա նկարահանվել է իր եղբոր՝ Անդրեյ Չադովի հետ։ Ալեքսեյ Չադովը նկարահանվել է նաև այնպիսի ֆիլմերում, ինչպիսիք են՝ «9-րդ վաշտ» (ռուս.՝ «9 рота»), «Տապ» (ռուս.՝ «Жара»), «Սերը մեծ քաղաքում» (ռուս.՝ «Любовь в большом городе»):


=== Հասարակական գործունեություն ===
2012 թվականի փետրվարի 6-ին պաշտոնապես գրանցվել է որպես Ռուսաստանի Դաշնության նախագահի թեկանածու և գործող վարչապետ Վլադիմիր Պուտինի վստահված անձ։


=== Ընտանիք և անձնական կյանք ===
Մայրը՝ Գալինա Պետրովնան, ինժեներ է։ Ավագ եղբայրն է դերասան Անդրեյ Չադովը։
2006 թվականից մինչև 2009 թվականը հանդիպել է ռուս դերասանուհի Ագնիա Դիտկովսկիտեի հետ, ում հետ ծանոթացել էր «Տապ» ֆիլմի նկարահանումների ժամանակ։ Մի քանի տարի անց՝ «Պատվի գործ» ֆիլմի նկարահանումների ժամանակ, նրանք կրկին սկսել են հանդիպել, իսկ 2012 թվականի օգոստոսի վերջին ամուսնացել են։ 2014 թվականի հունիսի 5-ին ծնվել է նրանց որդին՝ Ֆեոդորը։ 2015 թվականի հուլիսին հայտնի է դարձել, որ Ալեքսեյ Չադովն ու Ագնիա Դիտկովսկիտեն բաժանվել են։


== Ֆիլմագրություն ==


== Աշխատանք հեռուստատեսությունում ==
2003-2005 – Pro Kino (Муз ТВ)
2008 – Կնգումի պարը (ռուս.՝ «Танец горностая»)


== Հնչյունավորում ==
2010 – 127 ժամ – Արոն Ռալստոն (Ջեյմս Ֆրանկո)
2011 – Կապիկների մոլորակի ապստամբությունը – Ուիլ Ռոդման (Ջեյմս Ֆրանկո)


== Ծանոթագրություններ ==


== Արտաքին հղումներ ==
Ալեքսեյ Չադով (անգլ.) Internet Movie Database կայքում
Ալեքսեյ Չադովը nashfilm.ru կայքում Archived 2016-03-23 at the Wayback Machine. (ռուս.)
Ալեքսեյ Չադովի կենսագրությունը Cosmo.ru կայքում Archived 2012-05-08 at the Wayback Machine. (ռուս.)
Ալեքսեյ Չադովի լուսանկարներից (ռուս.)